stanford-oval/wikipedia huggingface dataset:
ดาอิน ไอออนฟุต

ดาอิน ไอออนฟุต หรือ ดาอินที่สอง ไอออนฟุต (อังกฤษ: Dáin II Ironfoot) คือกษัตริย์คนแคระ แห่งเอเรบอร์ในจินตนิยายของเจ. อาร์. อาร์. โทลคีนที่เกี่ยวกับมิดเดิลเอิร์ธ เขาปรากฏตัวออกมาแค่ชั่วครู่หนึ่งในนิยายเดอะฮอบบิท และเรื่องราวของเขาก็ยังปรากฏในนิยายเดอะลอร์ดออฟเดอะริงส์อีกด้วย
| --- | --- |
ตัวละครใน เดอะลอร์ดออฟเดอะริงส์
ดาอิน ไอออนฟุต
[[ไฟล์:|200px]] 
ชื่อ: ดาอิน ไอออนฟุต
ฉายา: กษัตริย์ใต้ขุนเขา
ตำแหน่ง: กษัตริย์ใต้ขุนเขาแห่งเอเรบอร์
เผ่า: คนแคระ
วัฒนธรรม: คนแคระ
เพศ: ชาย
ดินแดน: ไอออนฮิลล์ เอเรบอร์
ช่วงชีวิต: ยุคที่สาม
อาวุธ: ค้อน
จากภาพยนตร์ของปีเตอร์ แจ็กสัน
นักแสดง: บิลลี่ คอนเนลลี่
เสียงพากย์: -
ประวัติตัวละคร

ดาอิน คือนักรบคนแคระที่ยิ่งใหญ่ที่สุดคนหนึ่ง เขาเป็นบุตรของนาอิน และเป็นหลานของกรอร์ บุตรชายคนสุดท้ายของกษัตริย์ดาอินที่หนึ่งแห่งดูริน หลังจากที่ปู่ของเขาสิ้นพระชนม์ ดาอินได้ขึ้นครองเป็นกษัตริย์แห่งไอออนฮิลล์ นาอินผู้เป็นบิดาของเขาถูกสังหารโดยหัวหน้าออร์คนามว่า อาซ็อก ในสงครามอซานูลบิซาร์หน้าทางเข้าแห่งเหมืองมอเรีย ซึ่งเป็นมหาสงครามระหว่างคนแคระและออร์ค ดาอินชำระแค้นให้บิดาโดยการสังหารอาซ็อกจนสำเร็จในการรบกันเพียงครั้งเดียว ณ ตอนนั้นเขายังหนุ่มมาก (อายุแค่ 32 ปี ซึ่งเป็นช่วงอายุที่คนแคระบรรลุนิติภาวะพอดี หรือ เรียกว่า "วัยพร้อมออกรบ") และนี้ก็ถือว่าเป็นการประกาศศักดินาที่ดีเลยทีเดียว ดาอินเห็นว่ามันคงเป็นไปไม่ได้ที่จะทวงมอเรียกลับคืนมา เพราะอสูรร้ายแห่งเหล่าดูรินยังคงอาศัยอยู่ในนั้น เขาเกลี้ยกล่อมธราอินที่สองให้ล้มเลิกความตั้งใจที่จะยึดมอเรียกลับคืนมา
ดาอินเป็นลูกพี่ลูกน้องลำดับที่สองของธอรินที่สอง และยังเคยมาช่วยธอรินในช่วงที่เขาทวงเอเรบอร์คืนด้วย ดาอินนำกองทัพคนแคระหลายพันคน และมาถึงในช่วงสงครามห้าทัพ ธอรินได้รับบาดเจ็บอย่างสาหัสในสงครามครั้งนี้ และหลังจากที่เขาเสียชีวิตจึงทำให้ทายาทโดยตรงของดูรินหมดสิ้นไป ดาอินจึงสืบตระกูลต่อจากธอรินในฐานะกษัตริย์ใต้ขุนเขา แม้จะไม่ใช่ทายาทโดยตรงของดูรินก็ตาม
ดาอินถูกสังหารในช่วงสงครามแหวน ในปี 3019 ของยุคที่สาม ในขณะที่กำลังปกป้องกษัตริย์แบรนด์แห่งเมืองเดล พันธมิตรของเขาที่หน้าประตูใหญ่แห่งเอเรบอร์ ณ ตอนนั้นเขาแก่ชรามากแล้ว - อายุ 252 ปีตามที่กล่าวไว้ในเดอะลอร์ดออฟเดอะริงส์ - แต่พละกำลังในการต่อสู้ของเขายังคงแข็งแกร่ง หลังจากสงครามจบลง ธอรินที่สาม สโตนเฮล์มลูกชายของเขาก็สืบทายาทต่อไป
เจษฎา เด่นดวงบริพันธ์

| รองศาสตราจารย์ เจษฎา เด่นดวงบริพันธ์ ต> ช. ต.ม. |
| --- | --- |
เจษฎาเมื่อ พ.ศ. 2557
เกิด: 15 กุมภาพันธ์ พ.ศ. 2515 (52 ปี)
สัญชาติ: ไทย
ชื่ออื่น: อาจารย์เจษฎ์
การศึกษา: จุฬาลงกรณ์มหาวิทยาลัย (วท.บ.) มหาวิทยาลัยมหิดล (วท.ม.) มหาวิทยาลัยเอดินบะระ (ปร.ด.)
ศิษย์เก่า: มหาวิทยาลัยเอดินบะระ
อาชีพ: อาจารย์ นักวิชาการ นักสื่อสารวิทยาศาสตร์ นักชีววิทยา นักเขียน
ปีปฏิบัติงาน: พ.ศ. 2545 – ปัจจุบัน
องค์การ: จุฬาลงกรณ์มหาวิทยาลัย
มีชื่อเสียงจาก: การเรียกร้องให้ตรวจสอบจีที200 และการต่อต้านวิทยาศาสตร์เทียม

อาชีพทางวิทยาศาสตร์
สาขา: ชีววิทยา พันธุศาสตร์ เทคโนโลยีชีวภาพ ชีวโมเลกุล
สถาบันที่ทำงาน: คณะวิทยาศาสตร์ จุฬาลงกรณ์มหาวิทยาลัย
ได้รับอิทธิพลจาก: กาลิเลโอ กาลิเลอี ชาลส์ ดาร์วิน เกรกอร์ เม็นเดิล ริชาร์ด ดอว์กินส์
 
 

ยศที่ได้รับการแต่งตั้ง
รับใช้:  ไทย
แผนก/สังกัด:  กองทัพบกไทย
ประจำการ: พ.ศ. 2540 – พ.ศ. 2545
ชั้นยศ:  ว่าที่ร้อยตรี
 
รองศาสตราจารย์ เจษฎา เด่นดวงบริพันธ์ (ชื่อเล่น เอก เกิด 15 กุมภาพันธ์ พ.ศ. 2515) อาจารย์ประจำภาควิชาชีววิทยา คณะวิทยาศาสตร์ จุฬาลงกรณ์มหาวิทยาลัย มีชื่อเสียงจากการเรียกร้องให้ตรวจสอบจีที200 และการต่อต้านวิทยาศาสตร์เทียมด้วยกระบวนการทางวิทยาศาสตร์
การศึกษา

เจษฎาศึกษาระดับประถมศึกษาและมัธยมศึกษาตอนต้นจากโรงเรียนสาธิตจุฬาลงกรณ์มหาวิทยาลัย ต่อมาได้รับทุนการศึกษาจากโครงการพัฒนาและส่งเสริมผู้มีความสามารถพิเศษทางวิทยาศาสตร์และเทคโนโลยี สำเร็จการศึกษาระดับมัธยมศึกษาตอนปลายจากโรงเรียนบดินทรเดชา (สิงห์ สิงหเสนี) ต่อมาได้รับปริญญาวิทยาศาสตรบัณฑิต สาขาพันธุศาสตร์จากจุฬาลงกรณ์มหาวิทยาลัย ปริญญาวิทยาศาสตรมหาบัณฑิต สาขาเทคโนโลยีชีวภาพจากมหาวิทยาลัยมหิดล และปรัชญาดุษฎีบัณฑิต สาขาชีวโมเลกุลจากมหาวิทยาลัยเอดินบะระ
การทำงาน

หลังสำเร็จการศึกษา เจษฎาเข้าทำงานเป็นอาจารย์ที่ภาควิชาชีววิทยา คณะวิทยาศาสตร์ จุฬาลงกรณ์มหาวิทยาลัย นอกจากการเป็นอาจารย์ด้านชีววิทยา เจษฎามีความสนใจในวิทยาศาสตร์แขนงต่าง ๆ
การทำงาน > กรณีจีที200

ดูเพิ่ม: จีที200
หน่วยงานในประเทศไทยจัดซื้อจีที200 เพื่อใช้ในการตรวจหาอาวุธและระเบิดตั้งแต่ พ.ศ. 2548 – 2552 ในช่วงที่มีการใช้งานเครื่องดังกล่าว มีผู้ใช้พันทิป.คอมจำนวนหนึ่งติดตามสถานการณ์การใช้งานเครื่องดังกล่าวและตั้งข้อสงสัยว่าอุปกรณ์ดังกล่าวไม่น่าจะมีประสิทธิภาพ เจษฎาและจุฬา พิทยาภินันท์ นิสิตปริญญาเอก จึงร่วมกันเปิดเผยและร้องขอให้รัฐบาลตรวจสอบประสิทธิภาพของอุปกรณ์ดังกล่าว กระทั่งรัฐบาลในขณะนั้นได้แต่งตั้งคณะกรรมการตรวจสอบประสิทธิภาพของจีที200 และอัลฟา6 อุปกรณ์ลักษณะเดียวกัน ในการตรวจสอบวัตถุระเบิด โดยเจษฎาเป็นกรรมการ พบว่ามีความแม่นยำเทียบเท่าการคาดเดา จนมีการยกเลิกการใช้งานอุปกรณ์นี้
ในการอภิปรายร่างพระราชบัญญัติงบประมาณรายจ่ายประจำปีงบประมาณ พ.ศ. 2566 เมื่อวันที่ 2 มิถุนายน พ.ศ. 2565 จิรัฏฐ์ ทองสุวรรณ์ สมาชิกสภาผู้แทนราษฎร พรรคก้าวไกล จังหวัดฉะเชิงเทรา อภิปรายถึงงบประมาณของกระทรวงกลาโหมที่ไม่พบในเอกสารงบประมาณว่ากองทัพบกได้ทำสัญญาว่าจ้างสำนักงานพัฒนาวิทยาศาสตร์และเทคโนโลยีแห่งชาติ (สวทช.) ให้ตรวจสอบจีที200 เมื่อเดือนมีนาคม เจษฎาจึงโพสต์เฟซบุ๊กตั้งข้อสงสัยต่อ สวทช. ถึงสาเหตุการรับตรวจเครื่องดังกล่าวทั้งที่ทราบอยู่แล้วว่าเป็นพลาสติกเปล่าและอาจทำให้ สวทช. เสียหายได้หากมีส่วนร่วม ต่อมาได้ให้สัมภาษณ์กับพีพีทีวีว่าไม่ควรให้มีการจ้างตรวจสอบในลักษณะนี้เนื่องจากไม่คุ้มค่ากับงบประมาณที่เสียไป ไม่เกิดประโยชน์ในการต่อสู่คดีในชั้นศาล และตั้งข้อสงสัยว่ากองทัพบกอาจนำผลตรวจไปใช้ดำเนินการจำหน่ายหรือนำกลับมาใช้โดยคิดว่าใช้ได้จริง
การทำงาน > การต่อต้านวิทยาศาสตร์เทียมและนักสื่อสารวิทยาศาสตร์

เจษฎามักคอยหักล้างข้อเท็จจริงทางวิทยาศาสตร์บนเพจเฟซบุ๊กของตน จนมีสื่อติดต่อขอสัมภาษณ์ในประเด็นต่าง ๆ ที่เกิดขึ้นในสังคม เช่น ภาพถ่ายที่มีรูปคล้ายวิญญาณ คราบคล้ายรอยพญานาค
เจษฎาเสนอกฎ 9 ข้อที่แสดงลักษณะของวิทยาศาสตร์เทียม เช่น การอ้างคนหมู่มาก การโจมตีตัวบุคคล
เจษฎาให้ความเห็นว่าคนไทยถูกหล่อหลอมให้มีความเชื่อในไสยศาสตร์ มีความศรัทธาในเทคโนโลยีจากการเปิดรับเทคโนโลยีจนละเลยการตั้งข้อสงสัยและการพิสูจน์ข้อเท็จจริง เจษฎาจึงกล่าวว่าต้องเลิก "ไม่เชื่ออย่าลบหลู่" แล้ว "ไม่เชื่อต้องพิสูจน์" เจษฎายังมองว่าขาดความสำคัญของกระบวนการคิดที่ไม่เป็นไปตามระเบียบวิธีแบบวิทยาศาสตร์ ขาดการวิพากษ์ เชื่อตามกัน เนื่องจากกระบวนการศึกษาที่ไม่เปิดให้มีการโต้แย้ง ทั้งยังยึดถือองค์ความรู้เดิมที่ได้รับการศึกษาโดยไม่ปรับตามการศึกษาใหม่ นอกจากนี้วิทยาศาสตร์ยังเป็นวิชาที่มีคำศัพท์เฉพาะทาง ต้องมีวิธีการสื่อสารวิทยาศาสตร์ให้คนทั่วไปเข้าใจง่าย เจษฎาได้พยายามปรับองค์ความรู้ให้เข้าใจง่ายและถ่ายทอดด้วยตนเอง
การทำงาน > งานเขียน

เจษฎามีผลงานการเขียนและแปลหนังสือ ดังนี้
เด่นดวงบริพันธ์, เจษฎา (2008). พืชจีเอ็ม : คำถามแห่งศตวรรษ. ศูนย์พันธุวิศวกรรมและเทคโนโลยีชีวภาพแห่งชาติ. ISBN 9789742296575.
เด่นดวงบริพันธ์, เจษฎา (2012). วิวัฒนาการ = Evolution. สำนักพิมพ์แห่งจุฬาลงกรณ์มหาวิทยาลัย. ISBN 9789740330059.
พิทยาภินันท์, จุฬา (2012). จากนักวิทย์...สู่ชีวิตทหารรับจ้าง. โพสต์บุ๊กส์. ISBN 9789742280734. (เจษฎาเป็นผู้ร่วมเขียน)
เด่นดวงบริพันธ์, เจษฎา (2013). วิทยา ตาสว่าง. โพสต์บุ๊กส์. ISBN 9789742281212.
เด่นดวงบริพันธ์, เจษฎา (2014). หนึ่งทศวรรษของพืชจีเอ็มโอในทวีปยุโรป : ความหวาดกลัวและข้อเท็จจริง. บริษัท ยูโอเพ่น จำกัด. ISBN 9786169162735.
Darwin, Charles (2015) [1809-1882]. The Origin of Species กำเนิดสปีชีส์. แปลโดย ชีววิวรรธน์, นำชัย; เลิศสกุลพาณิช, อุบลศรี; จันทร์เจ้า, จันทร์เพ็ญ; ต่อศักดิ์, ลีลานันท์; ณัฐพล, อ่อนปาน; แสวงผล, ศศิวิมล; เด่นดวงบริพันธ์, เจษฎา. สารคดี. ISBN 9786167767505.
Dawkins, Richard (2016) [1976]. The Selfish gene. แปลโดย เด่นดวงบริพันธ์, เจษฎา. มติชน. ISBN 9789740214830.
เด่นดวงบริพันธ์, เจษฎา (2017). อ๋อ! มันเป็นอย่างนี้นี่เอง. มติชน. ISBN 9789740215486.
นอกจากนี้ เจษฎายังเขียนเนื้อหาโรคอัลไซเมอร์สำหรับเด็กเล็กและเด็กกลางในสารานุกรมไทยสำหรับเยาวชน เล่มที่ 31
ชีวิตส่วนตัว

เจษฎามีนักวิทยาศาสตร์ที่เป็นแรงบันดาลใจ ได้แก่ กาลิเลโอ กาลิเลอี, ชาลส์ ดาร์วิน และเกรกอร์ เม็นเดิล จากการที่เจษฎาในวัยเยาว์ศึกษาประวัติของนักวิทยาศาสตร์ที่มีชื่อเสียงระดับโลกแล้วประทับใจในความกล้าหาญในการแย้งความเชื่อดั้งเดิมและศาสนา นอกจากนี้ยังชื่นชอบริชาร์ด ดอว์กินส์ที่มีความคิดเห็นคล้ายคลึงกัน
เครื่องราชอิสริยาภรณ์

พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 3 ตริตาภรณ์ช้างเผือก (ต.ช.)
พ.ศ. 2555 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)
เสือ โจรพันธุ์เสือ

| เสือ โจรพันธุ์เสือ |
| --- | --- |

กำกับ: ธนิตย์ จิตนุกูล
อำนวยการสร้าง: นนทรีย์ นิมิบุตร
นักแสดงนำ: อำพล ลำพูน ดอม เหตระกูล ศุภกรณ์ กิจสุวรรณ ศานันทินี พันธุ์ชูจิต และ ศุภวัฒน์ อ่ำประสิทธิ์
บริษัทผู้สร้าง: ไฟว์สตาร์โปรดักชั่น 
ผู้จัดจำหน่าย: ไฟว์สตาร์โปรดักชั่น
วันฉาย: 20 พฤษภาคม พ.ศ. 2541
ความยาว: 105 นาที
ประเทศ:  ไทย
ภาษา: ไทย
ข้อมูลจาก IMDb
ข้อมูลจากฐานข้อมูลภาพยนตร์ไทย
ข้อมูลจากสยามโซน
เสือ โจรพันธุ์เสือ (อังกฤษ: Crime King) ภาพยนตร์ไทยในปี พ.ศ. 2541 โดยเริ่มออกฉายครั้งแรกในประเทศไทย เมื่อวันที่  20 พฤษภาคม พ.ศ. 2541 นำแสดงโดย อำพล ลำพูน, ดอม เหตระกูล, ศุภกรณ์ กิจสุวรรณ, ศานันทินี พันธุ์ชูจิต, ศุภวัฒน์ อ่ำประสิทธิ์ ร่วมด้วย ร.อ.กฤษฎา อรุณวงษ์ ณ อยุธยา, ยอดรัก สลักใจ, สุเทพ ถวัลย์วิวัฒนกุล, นนทรีย์ นิมิบุตร, สุริยัน อริยวงศ์โสภณ, ขจรศักดิ์ รัตนนิสสัย กำกับการแสดงโดย ธนิตย์ จิตนุกูล
เนื้อเรื่อง

ประเทศสยามในยุค พ.ศ. 2489 หลังหลังสงครามโลกครั้งที่สอง แผ่นดินลุกเป็นไฟ ผู้เดือดร้อนไปทั่วกลียุค ข้าวยากหมากแพง  เกิดโจรผู้ร้ายออกปล้นสดมภ์ไปทั่วทุกหัวระแหง โดยเฉพาะในภาคกลาง แต่เสือใบ (อำพล ลำพูน) จอมโจรมีชื่อแห่งลพบุรีกลับปล้นคนรวยที่คดโกงเพื่อช่วยคนจน ทางกรมตำรวจจึงเรียก ผู้กองยอดยิ่ง สุวรรณคีรี (ดอม เหตระกูล) นายตำรวจมือปราบเพื่อให้ปราบเสือใบโดยเฉพาะ เสือใบมีลูกน้องคู่กาย ชื่อ เสือยอด สิงห์ปืนคู่ (ศุภกรณ์ กิจสุวรรณ) ผู้ใช้ปืนคู่เป็นอาวุธ
เมื่อทั้งคู่ได้เจอกัน ผู้กองยอดยิ่งรู้ประวัติว่า เสือใบมิใช่คนธรรมดา แต่เป็นคุณหลวงหนุ่มชื่อ เรวัติ วิชชุประภา เป็นบุตรชายของ พระยาบริรักษ์ประชาราษฎร์ (ร.อ.กฤษฎา อรุณวงษ์ ณ อยุธยา) อดีตข้าราชการชั้นผู้ใหญ่ ที่ถูกใส่ความหลังการเปลี่ยนแปลงการปกครอง ทำให้ต้องออกจากราชการและยังถูกตามฆ่า ทำให้ลูกชายเพียงคนเดียวต้องหนีเข้าป่าไปเป็นโจร
แม้ผู้กองยอดยิ่งจะพยายามเกลี้ยกล่อมอย่างไร เสือใบก็ไม่อาจเปลี่ยนใจ ท้ายที่สุดทั้งสองก็ต้องดวลปืนตัดสินกันด้วยชีวิต
นักแสดง

อำพล ลำพูน...เสือใบ / เรวัติ วิชชุประภา
ดอม เหตระกูล...ผู้กองยอดยิ่ง สุวรรณคร
ศุภกรณ์ กิจสุวรรณ...เสือยอด สิงห์ปืนคู่
ศานันทินี พันธุ์ชูจิต...พิไลวรรณ
ศุภวัฒน์ อ่ำประสิทธิ์...เสือเภา
ปีเตอร์ ไมอ๊อกซี่...ผู้หมวดมาโนช
ยอดรัก สลักใจ...หมอเกียรติ
สุเทพ โฮป...ซัน
ขจรศักดิ์ รัตนนิสสัย...นิวัฒน์
ศิริลักษณ์ เถกิงสุข...บุหรง
ร.อ.กฤษฎา อรุณวงศ์ ณ อยุธยา...พระยาบริรักษ์ประชาราษฎร์
คริส หอวัง...หนูติ๋ว
เขาทราย แกแล็คซี่...เสือม้วย
วิทิต แลต...เสือเจิด
กรกฏ ธนภัทร...เสือเชิด
เจนภพ จบกระบวนวรรณ...นายประเทือง
นนทรีย์ นิมิบุตร...เสืออุ๋ย
ขจรศักดิ์ รัตนนิสสัย...นิวัฒน์
ไกรสีห์ แก้ววิมล...อธิบดีกรมตำรวจ
ธานินทร์ สงวนวงษ์...ผู้หมวดประสิทธิ์
วิพุธ กุลวงศ์...ผู้หมวดสะท้าน
สมเดช สันติประชา...นายสนิท
อุดม อุดมโรจน์...นายชำนาญ
ศักดิ์ชัย ศรีบุญนาค...เสือผิว
ฤทธิชัย รอดศัตรู...เสือช้อย
เดชา เสนาวัฒน์...เสือกบ
เขมชาติ เย็นนุ่ม...เสือปาด
ธีรนิตต์ ธำรงค์วินิจฉัย...นายโกสิน
รัชช์ บุญชุ่ม...ผู้กองอรรถ
จักรกฤษ มณีนิล...ผู้หมวดสมยศ
กาญจนา แสงสี...บัว
เจนจิรา จันทร์สุดา...กระถิน
พรรณี โต๊ะนายี...ราตรี
มนัสชนก มณีทอง...บัวผัน
ไชยา สุดใจดี...เสือดี
สุวัจนี ไชยมุสิก...สาวที่นั่งบนรถประจำทาง
ดร. อภิวัฒน์ วัฒนางกูร...เลขานุการรัฐมนตรี
ไมเคิล เวลสช์...เสือหน่อย
สุชิน ควรสงวน...ตำรวจที่มาต้อนรับผู้กองยอดยิ่ง
เบื้องหลัง

เสือ โจรพันธุ์เสือ ดัดแปลงมาจากนวนิยายเรื่อง เสือใบ ของป. อินทรปาลิต นักเขียนชื่อดังในอดีต เดิมทีผู้สร้างจะให้ชื่อว่า 72 ชั่วโมง จับตายเสือใบ แต่ได้เปลี่ยนเพื่อความเหมาะสม  เป็นภาพยนตร์ในการแสดงเรื่องแรกของอำพล ลำพูน หลังจากไม่ได้แสดงภาพยนตร์มานานนับสิบปี  และเป็นบทบาทการแสดงครั้งแรกด้วยของดอม เหตระกูล นายแบบหนุ่มลูกชายเจ้าของหนังสือพิมพ์เดลินิวส์
การผลิต > การถ่ายทำภาพยนตร์

ถ่ายทำทั้งที่ กรุงเทพมหานคร, เทศบาลนครเชียงใหม่ และภาคใต้  โดยจัดฉากให้เหตุการณ์เกิดขึ้นระหว่าง พ.ศ. 2489
การผลิต > สื่อตามบ้าน

ภาพยนตร์ได้วางจำหน่ายเป็นดีวีดี ในวันที่ 31 ธันวาคม พ.ศ. 2542
รางวัล

บทบาทการแสดงของทั้งอำพล ลำพูน และดอม เหตระกูล ทำให้ได้รับรางวัลตุ๊กตาทองสาขานักแสดงนำชายยอดเยี่ยม และนักแสดงประกอบชายยอดเยี่ยม ประจำปี พ.ศ. 2541 ไปครอง นอกจากนี้ภาพยนตร์ก็ได้รับรางวัลไปอีกหลายรางวัลด้วยกัน
ผู้แสดงนำฝ่ายชายยอดเยี่ยม (อำพล ลำพูน)
ผู้แสดงสมทบชายยอดเยี่ยม (ดอม เหตระกูล)
กำกับศิลป์ยอดเยี่ยม (ฑีฆายุ ธรรมนิตยกุล, สาธิต ประดิษฐ์สาร, ขวัญลดา แซ่ลิ้ม, สมพร สิริธวลิตร)
ออกแบบเครื่องแต่งกายยอดเยี่ยม (กมลวรรณ วิริยะภักดี, เสนอ เลาะวิถี, รัชฎาวรรณ อ่อนเผ่า)
แต่งหน้าแต่งผมยอดเยี่ยม (ณัฐวุฒิ เพชรทอง, มงคลการ เมืองทิพย์)
ผู้แสดงสมทบชายยอดเยี่ยม (ศุภกรณ์ กิจสุวรรณ)
ผู้แสดงสมทบหญิงยอดเยี่ยม (ศิริลักษณ์ เถกิงสุข)
ถ่ายภาพยอดเยี่ยม (วิเชียร เรืองวิชญกุล)
กำกับศิลป์ยอดเยี่ยม (ฑีมายุ ธรรมนิตยกุล, สาธิต ประดิษฐ์สาร, ขวัญลัดดา แซ่นิ้ม  และสมพร ศิริชวลิต)
เครื่องแต่งกายยอดเยี่ยม (กมลวรรณ วิริยะภักดี, เสนอ เลาะวิถี และ รัชฎาวรรณ อ่อนเผ่า)
แหล่งข้อมูลอื่น

เสือ โจรพันธุ์เสือ (1998) ที่สยามโซน
| ด ค กผลงานโดย นนทรีย์ นิมิบุตร |
| --- | --- |
กำกับภาพยนตร์: 2499 อันธพาลครองเมือง (2540) • นางนาก (2542) • จัน ดารา (2544) • อารมณ์ อาถรรพณ์ อาฆาต (2545) • โอเค เบตง (2546) • ปืนใหญ่จอมสลัด (2551) • คน-โลก-จิต (2555)  • ไทม์ไลน์ จดหมาย ความทรงจำ (2557) • มนต์รักนักพากย์ (2566)
อำนวยการสร้าง ภาพยนตร์: เสือ โจรพันธุ์เสือ (2541) • บางกอกแดนเจอรัส (2542) • ฟ้าทะลายโจร (2543) • บางระจัน (2543) • จัน ดารา (2544) • มนต์รักทรานซิสเตอร์ (2544) • อารมณ์ อาถรรพณ์ อาฆาต  (2545) • เรื่องรัก น้อยนิด มหาศาล (2546) • เดอะเลตเตอร์ จดหมายรัก (2547) • โหมโรง (2547) • คนเห็นผี 2 (2547) • หนูหิ่น เดอะมูฟวี่ (2549) • ปืนใหญ่จอมสลัด (2551)
ละครโทรทัศน์: ดิน น้ำ ลม ไฟ (2552) • เหนือเมฆ (2553)
ตลาดลาดชะโด

ตลาดลาดชะโด เป็นตลาดของชุมชนลาดชะโด ในตำบลหนองน้ำใหญ่ อำเภอผักไห่ จังหวัดพระนครศรีอยุธยา อยู่ริมคลองลาดชะโดฝั่งทิศเหนือ ตลาดลาดชะโดได้รับรางวัลอนุรักษ์ศิลปะสถาปัตยกรรมดีเด่นประจำ พ.ศ. 2529 ประเภทชุมชนพื้นถิ่นจากสมาคมสถาปนิกสยามในพระบรมราชูปถัมภ์
ชุมชนลาดชะโดมีอายุราวสมัยเสียกรุงศรีอยุธยาครั้งที่ 2 ราว พ.ศ. 2310 ก่อตั้งโดยชาวกรุงเก่าที่อพยพหนีสงครามมา บริเวณที่ตั้งชุมชน แต่เดิมเรียกว่า บ้านจักราช ต่อมาเปลี่ยนเป็นลาดชะโด ชุมชนเดิมเป็นชุมชนเรือนแพค้าขาย เกิดเป็นรูปแแบบของตลาดน้ำ ต่อมาวัดลาดชะโดได้ยอมยกพื้นที่ริมน้ำซึ่งเป็นพื้นที่ของวัดให้ชุมชนได้เข้ามาค้าขาย ในช่วงแรกมีการจับฉลากให้สิทธิ์พื้นที่ในตลาด ต่อมาชุมชนได้อพยพขึ้นบก โดยมีการก่อสร้างตลาดเริ่มตรงพื้นที่ติดกับคลองลาดชะโดแล้วขยายเข้าไปสู่ฝั่งเรื่อย ๆ โดยค่าใช้จ่ายออกเอง ส่วนที่สาธารณะประโชน์เช่นขนของสินค้าหรือหลังคา ฯลฯ สมาชิกผู้อาศัยในตลาดจะออกเงินเป็นกองกลางในการก่อสร้าง
ประมาณ พ.ศ. 2526–2527 มีการถมที่บางส่วนของคลองเพื่อสร้างเป็นถนนเชื่อมจากทางหลัก ทำให้ถนนประชิดเข้าตัวตลาดทำให้ตลาดเริ่มซบเซาลง ร้านค้าเริ่มเปลี่ยนเป็นที่พักอาศัยมากขึ้น หลังจากที่มีการส่งเสริมการท่องเที่ยวตลาดริมน้ำเป็นที่นิยมและได้รับการส่งเสริมจากหน่วยงานภาครัฐเป็นอย่างมาก ราว พ.ศ. 2551 ทางเทศบาลตำบลลาดชะโด ทางภาครัฐจังหวัดพระนครศรีอยุธยา ทางชาวบ้านในชุมชนตลาดลาดชะโดพยายามทำให้ตลาดนี้เป็นสถานที่ท่องเที่ยว มีการเข้ามาส่งเสริมให้ชาวบ้านกลับมาเปิดขายสินค้าและเปลี่ยนรูปแบบสินค้ามาเป็นการขายสินค้าเพื่อการท่องเที่ยวอย่างการขายของที่ระลึก ขายเสื้อผ้า ขายอาหารต่าง ๆ เป็นต้น
ตลาดเป็นสถานที่ถ่ายทำภาพยนตร์และละครหลายเรื่อง เช่น บุญชู ดงดอกเหมย รักข้ามคลอง สตางค์ และ ความสุขของกะทิ เป็นต้น
งูแบล็กแมมบา

| งูแบล็กแมมบา |
| --- | --- |

สถานะการอนุรักษ์
 ความเสี่ยงต่ำ  (IUCN 3.1)
การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ไฟลัมย่อย:: Vertebrata
ชั้น:: Reptilia
อันดับ:: Squamata
อันดับย่อย:: Serpentes
วงศ์:: Elapidae
สกุล:: Dendroaspis
สปีชีส์:: D.  polylepis
ชื่อทวินาม
Dendroaspis polylepis (Günther, 1864)


แผนที่แสดงการกระจายพันธุ์ของงูแบล็กแมมบา (สีแดงหมายถึง ที่ที่มีอยู่แน่นอน, สีเขียวหมายถึง ไม่แน่ชัดว่ามีหรือไม่)
งูแบล็กแมมบา (อังกฤษ: Black mamba, Common black mamba, Black-mouthed mamba) งูพิษร้ายแรงมากชนิดหนึ่ง มีชื่อวิทยาศาสตร์ว่า Dendroaspis polylepis อยู่ในวงศ์งูพิษเขี้ยวหน้า (Elapidae) พบกระจายพันธุ์ในทวีปแอฟริกา ในแถบตอนใต้และตอนกลาง
งูแบล็กแมมบา มีรูปร่างเพรียวยาว มีลำตัวสีน้ำตาลเทา ท้องมีสีเทาขาวจนไปถึงสีเหลืองหรือเขียว เส้นขอบปากมีสีน้ำตาลดำ  คอแบน ภายในปากสีดำสนิท  มีต่อมพิษขนาดใหญ่  ตากลมโตขนาดใหญ่ มีความยาวโดยเฉลี่ยประมาณ 2 เมตร แต่มีขนาดยาวเต็มที่เกือบ 4 เมตร
งูแบล็กแมมบาเป็นงูที่มักไม่ขึ้นต้นไม้ แต่จะหากินและอาศัยบนพื้นเป็นหลัก เป็นงูที่เลื้อยคลานได้ไวมาก โดยสามารถเลื้อยได้ไวถึง 20 กิโลเมตร/ชั่วโมง จึงถูกจัดให้เป็นงูที่ไวที่สุดในโลก
นอกจากนี้แล้ว งูแบล็กแมมบายังได้ถูกจัดให้เป็นงูที่อันตรายและเป็นงูพิษที่มีขนาดใหญ่ที่สุดในทวีปแอฟริกา ด้วยความเป็นงูที่หากินบนพื้นเป็นหลัก คล่องแคล่วว่องไว อีกทั้งยังเป็นงูที่ไม่กลัวมนุษย์ มีอุปนิสัยดุร้ายก้าวร้าว เมื่อปะทะกับมนุษย์ซึ่ง ๆ หน้า จะไม่หลบหนีเหมือนงูชนิดอื่น  ๆ
โดยคำว่า "แมมบา" นั้น หมายถึง "โลงศพ" เนื่องจากมีส่วนหัวแลดูคล้ายโลงศพของชาวตะวันตก ซึ่งชื่อนี้มีนัยถึงถึง "ความตายที่มาเยือน"
งูแบล็กแมมบา ใช้พิษในการหากินโดยใช้กัดเหยื่อให้ตาย แล้วจึงกลืนเข้าไปทั้งตัว ซึ่งได้แก่ กระต่าย, นก, ค้างคาว และสัตว์ฟันแทะ รวมถึงกบหรือสัตว์ครึ่งบกครึ่งน้ำทั่วไป และยังกินงูด้วยกันเป็นอาหารได้อีกด้วย  มีพฤติกรรมออกหากินในเวลากลางวัน
พิษของงูแบล็กแมมบานั้นถือว่าร้ายแรงมาก ถูกจัดให้เป็นงูที่มีพิษอันตรายมากที่สุดติด 1 ใน 10 อันดับของโลก   ก่อนหน้าที่จะมีการพัฒนาเซรุ่มแก้พิษนั้น ผู้ที่โดนกัดจะถึงแก่ความตายทั้งหมด โดยการกัดครั้งหนึ่งจะปล่อยพิษออกมาประมาณ 100-250 มิลลิกรัม มีผลต่อระบบประสาทส่วนกลาง ผู้ที่ถูกกัดจะเสียชีวิตด้วยอาการหัวใจล้มเหลวในเวลาเพียง 20 นาที แต่โดยเฉลี่ยคือ 2-4 ชั่วโมง จากความล่าช้าของการรักษา
งูแบล็กแมมบาสามารถที่จะฉกกัดได้อย่างว่องไว และสามารถขู่ แผ่แม่เบี้ย และชูหัวได้เหมือนกับงูเห่า (Naja spp.) หรืองูจงอาง (Ophiophagus hannah) ซึ่งอยู่ร่วมวงศ์กัน แม้จะไม่ใหญ่เท่า แต่ก็สามารถฉกและชูหัวได้สูงถึง 2 เมตร
แหล่งข้อมูลอื่น

เว็บไซต์งูแบล็กแมมบา (อังกฤษ) เก็บถาวร 2012-01-04 ที่ เวย์แบ็กแมชชีน
ข้อมูลที่เกี่ยวข้องกับ Dendroaspis polylepis ที่วิกิสปีชีส์
กาโรตู คอสมีกู

| กาโรตู คอสมีกู |
| --- | --- |
กำกับ: อาเล อาเบรว
บทภาพยนตร์: อาเล อาเบรว ซาบีนา อันซูอาเตกี ดานีแอล ไชย กุสตาวู คูร์ลาต
นักแสดงนำ: อาเลฟ นาลดี บิอันกา ราเยน มาเตวส์ ดูอาร์เต ราอุล คอร์เทซ
ตัดต่อ: คริสตินา อามารัล
ดนตรีประกอบ: กุสตาวู คูร์ลาต
บริษัทผู้สร้าง: เอสตูดียู เอแลทรีกู  
ผู้จัดจำหน่าย: ดาวน์ทาวน์ ฟิลเมส
วันฉาย:   ค.ศ. 2007 (2007) (อานิมา มุนดี)  11 มกราคม ค.ศ. 2008 (2008-01-11) 
ความยาว: 76 นาที
ประเทศ:  บราซิล
ภาษา: โปรตุเกส
ทุนสร้าง: 2 ล้านเรอัลบราซิล (14.335.186 บาท)
กาโรตู คอสมีกู (โปรตุเกส: Garoto Cósmico) เป็นภาพยนตร์แอนิเมชันบราซิลที่ออกฉายใน พ.ศ. 2007 ผลิตโดย เอสตูดียู เอแลทรีกู (Estúdio Elétrico) กำกับโดย อาเล อาเบรว และแสดงนำโดย อาเลฟ นาลดี, บิอันกา ราเยน, มาเตวส์ ดูอาร์เต และราอุล คอร์เทซ
ตัวละครและเสียงพากย์

อาเลฟ นาลดี รับบท คอสมีกู (Cósmico)
บิอันกา ราเยน รับบท ลูนา (Luna)
มาเตวส์ ดูอาร์เต รับบท มานินโญ่ (Maninho)
ราอุล คอร์เทซ รับบท จิรามุนดูส (Giramundos)
วาเนสซา ดา มาตา รับบท ไบลารินา (Bailarina)
เบลชิออร์ รับบท ซาซ-ทราซ (Záz-Tráz)
เวลลิงตัน โนเกยรา รับบท จา-จา (Já-Já)
มาร์ซียู เซย์ชัช รับบท กัปิเตา โปรกรามาเซา (Capitão Programação)
กุสตาวู คูร์ลาต รับบท เพร์นา (Perna)
การตอบรับ

ในอะโดโรซีนีม่า (AdoroCinema) ให้คะแนนเฉลี่ยอยู่ที่ 3,3 จาก 5
แหล่งข้อมูลอื่น

เว็บไซต์ทางการ (ในภาษาโปรตุเกสแบบบราซิล)
กาโรตู คอสมีกู ที่อินเทอร์เน็ตมูวีเดตาเบส
กาโรตู คอสมีกู ที่ฟิล์มอะฟินนีตี
กาโรตู คอสมีกู ที่โต้วป้าน (ในภาษาจีน)
ตลาดหัวรอ

ตลาดหัวรอ หรือ ตลาดสดสำนักงานทรัพย์สินส่วนพระมหากษัตริย์อยุธยา เป็นตลาดที่ตั้งอยู่ในตำบลหัวรอ อำเภอพระนครศรีอยุธยา จังหวัดพระนครศรีอยุธยา อยู่ในความดูแลของสำนักงานทรัพย์สินส่วนพระมหากษัตริย์ โดยมีตำแหน่งที่ตั้งตลาดล้อมด้วยแม่น้ำ 3 แม่น้ำ คือ แม่น้ำเจ้าพระยา แม่น้ำป่าสักและแม่น้ำลพบุรี
ประวัติ

ตลาดหัวรอเป็นตลาดที่มีมามากกว่า 200 ปี โดยคำว่า "หัวรอ" มาจากคำว่า "ทำนบรอ" หมายถึง หลักสำหรับปักกันกระแสน้ำไม่ให้กระทบฝั่งแรงเกินไปและใช้สำหรับเบี่ยงเบนกระแสน้ำในแม่น้ำ เนื่องจากบริเวณนั้นแม่น้ำไหลมาบรรจบกัน เอกสารจากหอหลวง (ยุคอยุธยา) ระบุว่าเมื่อครั้งกรุงศรีอยุธยา ทำนบรอกว้าง 3 วา (ราว 6 เมตร) มีช่องกลางแม่น้ำสำหรับเรือใหญ่น้อยผ่านไปมา เป็นที่ลาดลงมาถึงตลิ่งทั้งสองฟาก ตรงกลางที่มีช่องให้เรือผ่าน ปูกระดานเป็นสะพานช้าง ชักเข้า-ออกได้ ทำนบรอนี้พวกมอญในกองทัพหงสาวดีสร้างขึ้นเมื่อราว พ.ศ. 2099 ในแผ่นดินสมเด็จพระมหาจักรพรรดิ
ในช่วงต้นรัตนโกสินทร์ตลาดหัวรอในสมัยนั้นเป็นตลาดท้องน้ำ มีลักษณะเป็นชุมทางแม่น้ำ จนถึงสมัยพระบาทสมเด็จพระจุลจอมเกล้าเจ้าอยู่หัว ปรากฏหลักฐานครั้งแรกจากการที่เคยถูกใช้เป็นโรงบ่อนเบี้ยมาก่อนและมีห้องแถวไม้หลังคามุงจากเป็นตลาดค้าขายขนาดย่อม ๆ ก่อนที่ตลาดจะถูกเพลิงไหม้ได้รับความเสียหายไปใน พ.ศ. 2440 ต่อมา พ.ศ. 2460 ตลาดหัวรอได้มีการพัฒนาไปสู่ตลาดบกโดยเริ่มมีการสร้างห้องแถวใหม่เป็นเครื่องไม้หลังคามุงสังกะสีจำนวนถึง 226 ห้อง ในเวลาต่อมาตลาดบกหัวรอยังได้รับการบูรณะซ่อมแซมเรือนแถวขึ้นใหม่เมื่อ พ.ศ. 2488 ช่วงหลังสงครามโลกครั้งที่ 2
ในช่วงหลัง พ.ศ. 2500 ได้มีการปรับปรุงตลาดเป็นตึกแถว และมีการขยายตัวของอาคารพาณิชย์บริเวณริมถนนอู่ทองมากขึ้น โดยส้านักงานทรัพย์สินส่วนพระมหากษัตริย์ได้เริ่มรื้อห้องแถวไม้ 2 ชั้น แล้วปลูกสร้างตึกแถว 3–4 ชั้น
ในสมัยปัจจุบันมีร้านค้า ร้านขายอาหาร ร้านก๋วยเตี๋ยว ร้านขนมโบราณและร้านโชว์ห่วยหลายร้าน โดยเฉพาะบริเวณถนนอู่ทอง
ประวัติรุ่นของไมโครซอฟท์ วินโดวส์
วินโดวส์ 1.0

วินโดวส์ 1.0 เป็นสภาวะการทำงานรุ่นแรกของวินโดวส์ เปิดตัวอย่างเป็นทางการในวันที่ 20 พฤศจิกายน พ.ศ. 2528 มีสภาวะการทำงานแบบ 16 บิต ที่เรียกว่า สภาวะการทำงาน (Operating Environments) เพราะ วินโดวส์ 1.0 ยังไม่มีความสามารถทำงานได้ด้วยตัวเอง จำเป็นต้องมีระบบปฏิบัติการเฉพาะแยกต่างหาก (ระบบปฏิบัติการดังกล่าวคือ ดอส) ซึ่งวินโดวส์จะทำหน้าที่เพียงการติดต่อกับผู้ใช้ เมื่อผู้ใช้ป้อนคำสั่งใดๆ วินโดวส์จะไปเรียกใช้ฟังก์ชันต่างๆ จากดอส เมื่อได้ผลการทำงานออกมา วินโดวส์จะแสดงผลออกมายังผู้ใช้อีกทีหนึ่ง วิสามารถเรียกได้ว่าเป็นระบบปฏิบัติการ แต่เป็นตัวแสดงผลส่วนหน้าของดอส ที่จะช่วยให้ผู้ใช้สามารถใช้งานคอมพิวเตอร์ง่ายกว่าการติดต่อกับดอสโดยตรง และตั้งแต่รุ่นแรก วินโดวส์เป็นคู่แข่งกับ แมคอินทอช ผลิตภัณฑ์ลักษณะคล้ายกันจากบริษัท แอปเปิลคอมพิวเตอร์ แต่ในช่วงแรก ภาพการแข่งขันยังไม่ชัดเจนนัก
วินโดวส์ 1.0 อยู่ในระยะการสนับสนุนของไมโครซอฟท์จนถึง 31 ธันวาคม พ.ศ. 2544
วินโดวส์ 2.0

วินโดวส์ 2.0 เปิดตัวเมื่อวันที่ 1 พฤศจิกายน พ.ศ. 2530 2.0 ยังต้องอาศัยดอส แต่มีขีดความสามารถเพิ่มขึ้นมากเมื่อเทียบกับ 1.0 เช่น สามารถเปิดหลายโปรแกรมซ้อนกันได้ และมีโปรแกรม ไมโครซอฟท์ เวิร์ด (Word) และ เอกซ์เซล (Excel) และได้มีปุ่ม Minimize, Maximize และปุ่มลัดอื่นๆ ขึ้นเป็นครั้งแรก ในช่วงของวินโดวส์ 2.0 ไมโครซอฟท์ วินโดวส์กับแมคอินทอชมีความใกล้เคียงกันมาก จนเกิดคดีฟ้องร้องกันของบริษัทเจ้าของลิขสิทธิ์ 2 แห่ง คือ ไมโครซอฟท์ และ แอปเปิล
วินโดวส์ 2.0 ยังไม่ประสบความสำเร็จมากนัก แต่ก็ถือว่ามีกระแสตอบรับ และการสนับสนุนจากผู้พัฒนาซอฟต์แวร์มากขึ้นกว่ารุ่น 1.0 และอยู่ในการสนับสนุนของไมโครซอฟท์จนถึง 31 ธันวาคม พ.ศ. 2544
วินโดวส์ 2.1

วินโดวส์ 2.1 เปิดตัวในวันที่ 27 พฤษภาคม พ.ศ. 2531 ยังเป็นสภาวะการทำงานที่ต้องอาศัยดอส วินโดวส์รุ่นนี้มี 2 รุ่นย่อย คือ 286 และ 386 ซึ่งทำงานกับโปรเซสเซอร์ Intel 80286 และ 80386 ซึ่งถือว่าประสบความสำเร็จอยู่บ้าง แต่ไม่มากนัก
ใน พ.ศ. 2532 ไมโครซอฟท์ได้ออกรุ่นอัปเดตของวินโดวส์ 2.1 คือ วินโดวส์ 2.11 (คล้ายกับระบบ Service Pack ในปัจจุบัน) อยู่ในการสนับสนุนของไมโครซอฟท์จนถึง 31 ธันวาคม พ.ศ. 2544
วินโดวส์ 3.0

ดูบทความหลักที่ วินโดวส์ 3.0
วินโดวส์ 3.0 เปิดตัวในวันที่ 22 พฤษภาคม พ.ศ. 2533 ยังต้องอาศัยดอส และโปรเซสเซอร์ตัวเดียวกับ 2.1 แต่วินโดวส์ 3.0 ได้มีการออกแบบกราฟิกในการใช้งานคอมพิวเตอร์ใหม่, มีระบบการบริหารจัดการหน่วยความจำรอมและแรมที่มีประสิทธิภาพสูงกว่ารุ่นก่อน และเปลี่ยนโปรแกรมบริหารจัดการไฟล์และโปรแกรมในดอสใหม่ทั้งหมด การเรียกใช้โปรแกรมต่างๆ ทำได้ง่ายและมีประสิทธิภาพสูงขึ้นอย่างก้าวกระโดด อีกทั้งยังมีโปรแกรมใหม่ที่ติดตั้งมาพร้อมวินโดวส์ คือ โน้ตแพด, เกม Solitaire ฯลฯ ทำให้วินโดวส์ 3.0 ประสบความสำเร็จอย่างสูง และเป็นคู่แข่งอย่างชัดเจนกับแมคอินทอชจากแอปเปิล
วินโดวส์ 3.0 ได้รับการสนับสนุนจากไมโครซอฟท์จนถึง 31 ธันวาคม พ.ศ. 2544
วินโดวส์ 3.1

บทความหลัก: วินโดวส์ 3.1x
วินโดวส์ 3.1 เปิดตัวเมื่อ 6 เมษายน พ.ศ. 2535 ยังต้องอาศัยดอส ในวินโดวส์รุ่นนี้ได้ออกแบบโดยมีแพลตฟอร์มเพื่อการพิมพ์มากขึ้น โดยได้มีฟอนต์ประเภททรูไทป์ และได้มีการลงเกม ไมน์สวีปเปอร์ มาพร้อมกับวินโดวส์เป็นครั้งแรก และได้มีรุ่นปรับปรุง (อัปเดต) คือรุ่น 3.11 ออกมาในวันที่31 ธันวาคม พ.ศ. 2536 ซึ่งถือได้ว่าวินโดวส์ในช่วงนี้ประสบความสำเร็จอย่างต่อเนื่อง
ในรุ่น 3.1 ได้มีการจำหน่าย Windows for Workgroups ซึ่งเป็นรุ่นที่มีความสามารถสูงกว่าวินโดวส์ 3.1 ทั่วไป เช่น รองรับระบบเน็ตเวิร์ค และโพรโทคอล, เกม Hearts และได้มีการทำวินโดวส์ 3.2 สำหรับวางขายเฉพาะประเทศจีน โดยจะใช้อักษรจีนแสดงตัวย่อ
วินโดวส์ 3.1 ได้รับการสนับสนุนจากไมโครซอฟท์จนถึง 31 ธันวาคม พ.ศ. 2544